'Ikonies Afrikaans' bied wat RSG-luisteraars wíl hoor | Netwerk24
Deur AJ Opperman 14 Januarie 2020 07:00
Renske Jacobs wil nie luisteraars met 'n onbekende liedjie verras in die nuwe musiekreeks Ikonies Afrikaans op RSG nie.
"Dit is juis die liedjies wat die luisteraars wíl hoor wat ek speel," sê Jacobs, wat die reeks Donderdae om 20:30 aanbied.
"Ek ken daardie (aand)skof al vir 13, 14 jaar, so ek weet waarvan die mense hou wat daardie tyd van die dag inskakel. Ek gaan hulle nie uitdaag nie. Dis hoekom ons dit 'ikonies' noem; jy wil die treffers hoor. Die reeks is nie eksperimenteel nie."
Die eerste episode het op die musiek van Laurika Rauch gefokus terwyl die musiek van Mathys Roets vandeesweek aan die beurt kom.
Jacobs behartig die program in samewerking met Gustav Greyling, wat die musiek opspoor.
Sy pols dikwels die omroeper Derrich Gardner as sy raad oor die gebruik van 'n sekere liedjie soek.
Die derde en vierde episodes bestaan uit Carike Keuzenkamp en wyle Piet Botha se musiek.
"En Piet was veelsydig. Hy het so baie bands gehad. Dit gaan nou vir mý meer uitdagend raak. Jy begin met 'n kunstenaar wat jy weet geliefd is. Dis 'n organiese reeks in hierdie stadium. Ons beplan en werk nog aan die volgende episodes."
Die kunstenaars word nie betrek nie omdat elke episode net 'n halfuur lank duur.
Jacobs kan dalk namate die reeks vorder die formaat verander.
"As jy 13 episodes het en jy hou daardie formaat presies dieselfde . . . Ek besef meer as die helfte van die mense gaan daarvan hou as dit onveranderd bly, maar ek het geleer 'n mens moet radio so min as moontlik voorspelbaar aanbied. Ek hou daarvan om dit vars te hou.
Miskien kom ons in die middel en ons verander die aanslag."
Die inhoud moet baie versigtig gekies word vanweë die min tyd waaruit die program bestaan.
"As jy sewe snitte speel, duur dit omtrent die hele halfuur van die episode. So jou tyd raak op om ander goed in te sluit.
"As dit kom by musiek, moet jy nie te veel praat nie. Hulle wil die musiek hoor. En as jy iets sê, moet dit substansieel wees. Dit moet interessante brokkies wees.
In Laurika se episode het ons verwys na die album Stuur groete aan Mannetjies Roux, wat die eerste album deur 'n Afrikaanse vroulike kunstenaar is wat op CD uitgereik is. Jy weet, so iets."
Jacobs nooi luisteraars om voorstelle op sosiale media te maak.
Daar is baie terugvoering – ook oor die eerste episode, met woorde soos "nostalgie" en "musiek uit my kindertyd".